b"\n_START_ARTICLE_\nJohnny B. Goode\n_START_PARAGRAPH_\nJohnny B. Goode er en ber\xc3\xb8mt rock and roll-sang fra 1958 av Chuck Berry. Den n\xc3\xa5dde nummer 8 p\xc3\xa5 Billboard Hot 100 og er Berrys mest kjente sang._NEWLINE_Sangen ble skrevet av Berry i 1955, og er en rock and roll-versjon av den amerikanske dr\xc3\xb8mmen \xe2\x80\x94 en fattig gutt fra landet som blir ber\xc3\xb8mt gjennom hardt arbeid og inspirert gitarspill._NEWLINE_Gitarriffet i starten p\xc3\xa5 \xc2\xabJohnny B. Goode\xc2\xbb er blant de aller mest ber\xc3\xb8mte riff i rockens historie. Det er hovedsakelig en tone-for-tone kopi av \xc3\xa5pningssoloen p\xc3\xa5 Louis Jordans \xc2\xabAin't That Just Like a Woman\xc2\xbb fra 1946, spilt av gitaristen Carl Hogan._NEWLINE_Selv om sangen delvis er autobiografisk s\xc3\xa5 skal den viktigste inspirasjonen til sangen ha v\xc3\xa6rt Johnnie Johnson, som spilte piano og komponerte flere sanger sammen med Berry og anses som en viktig bidragsyter til den umiskjennelige Berry-sounden. P\xc3\xa5 denne sangen var det dog Lafayette Leake som spilte piano. P\xc3\xa5 tidligere, ikke utgitte innspillinger sang Chuck Berry \xc2\xabcoloured boy\xc2\xbb i stedet for \xc2\xabcountry boy\xc2\xbb, men det ble endre av frykt for at den ikke ville bli spilt p\xc3\xa5 radio. Som en mulig kilde for etternavnet nevnes det at Berry ble f\xc3\xb8dt p\xc3\xa5 Goode Avenue i St. Louis._NEWLINE_Berry var klar over betydningen som sangen hadde for hans ber\xc3\xb8mmelse og image, og har skrevet ytterligere to sanger om Johnny, \xc2\xabBye Bye Johnny\xc2\xbb og \xc2\xabGo Go Go\xc2\xbb, og har ogs\xc3\xa5 gitt ut et instrumentalalbum med tittelen Concerto in B. Goode._NEWLINE_Berrys innspilling av sangen ble inkludert p\xc3\xa5 gullplaten som fulgte med romfart\xc3\xb8yet Voyager, en av tre amerikanske sanger blant mange av menneskehetens kulturelle prestasjoner._NEWLINE_I mars 2005 plasserte Q magazine \xc2\xabJohnny B. Goode\xc2\xbb p\xc3\xa5 nummer 42 p\xc3\xa5 sin liste over de 100 st\xc3\xb8rste gitarsporene. I 2008 plassert Rolling Stone den p\xc3\xa5 f\xc3\xb8rsteplass p\xc3\xa5 sin liste The 100 Greatest Guitar Songs Of All Time. Guitar World rangerte sangen som nummer 12 p\xc3\xa5 listen 100 Greatest Guitar Solos. Sangen er for tiden rangert som nummer 6 p\xc3\xa5 listen over sanger gjennom alle tider p\xc3\xa5 en samling av kritikerlister p\xc3\xa5 acclaimedmusic.net."